DEĊIŻJONI TAL-KUNSILL
tas-7 ta' Diċembru 2004
li temenda d-Deċiżjoni 2000/746/KE li tawtorizza lir-Repubblika Franċiża biex tapplika miżura li tidderoga mill-Artikolu 11 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet ta’ l-Istati Membri rigward it-taxxa fuq it-turnover
(2004/856/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra s-Sitt Direttiva tal-Kunsill (77/388/KEE) tas-17 ta’Mejju 1977 dwar l-armonizzazzjoni tal-liġijiet ta’ l-Istati Membri rigward it-taxxa fuq it-turnover - Sistema Komuni ta' taxxa fuq il-valur miżjud: bażi uniformi ta’ stima (1), u b’mod partikolari l-Artikolu 27(1) ta’ dan,
Wara li kkunsidra l-proposta tal-Kummissjoni,
Billi:
(1)
Bid-Deċiżjoni 2000/746/KE (2), il-Kunsill awtorizza lir-Repubblika Franċiża, permezz ta’ deroga mill-Artikolu 11(A)(1)(a) tad-Direttiva 77/388/KEE, biex tinkludi fl-ammont taxxabbli ta’ provvista ta’ merkanzija jew servizzi, il-valur ta' kull deheb użat mill-fornitur u pprovdut mir-reċipjent f'każijiet fejn il-provvista tad-deheb lir-reċipjent hija eżenta skond l-Artikolu 26b tad-Direttiva 77/388/KEE.
(2)
L-għan ta' dik id-deroga kien li jiġi evitat abbuż mill-eżenzjoni tad-deheb għal investiment u għalhekk jilqa’ għal ċerti tipi ta' evażjoni jew evitar ta’ taxxa.
(3)
B' ittra rreġistrata mas-Segretarjat Ġenerali tal-Kumissjoni tas-6 ta’ Lulju 2004, il-Gvern Franċiż talab estensjoni tad-Deċiżjoni 2000/746/KE, li tiskadi fil-31 ta’ Diċembru 2004.
(4)
Skond l-Artikolu 27(2) tad-Direttiva 77/388/KEE, il-Kummissjoni infurmat lill-Istati Membri l-oħra b'ittra ta' l-10 ta' Awwissu 2004 bit-talba magħmula mir-Repubblika Franċiża u avżat lir-Repubblika Franċiża li kellha l-informazzjoni kollha meħtieġa għall-valutazzjoni tat-talba.
(5)
Skond l-awtoritajiet Franċiżi, id-deroga awtorizzata mid-Deċiżjoni 2000/746/KE kienet effettiva biex jinkisbu l-għanijiet msemmija hawn fuq.
(6)
Id-derogi skond l-Artikolu 27 tad-Direttiva 77/388/KEE li jilqgħu kontra l-evitar tal-VAT marbuta ma' l-eżenzjoni tad-deheb għal investiment jistgħu jkunu inklużi fi proposta fil-ġejjieni għal direttiva li tirrazzjonalizza xi wħud mid-derogi in segwitu għal dak l-Artikolu.
(7)
Huwa għalhekk meħtieġ li l-validità tad-deroga mogħtija taħt id-Deċiżjoni 2000/746/KE tiġi mtawwla sakemm tidħol fis-seħħ direttiva li tirrazzjonalizza d-derogi skond l-Artikolu 27 tad-Direttiva 77/388/KEE li tkopri l-evitar tat-taxxa fuq il-valur miżjud marbuta ma’ l-eżenzjoni tad-deheb għal investiment jew sal-31 ta’ Diċembru 2009, skond liema data tiġi l-ewwel.
(8)
Din id-deroga mhux ser ikollha impatt negattiv fuq ir-riżorsi proprji tal-Komunitajiet Ewropej ipprovduti mit-taxxa fuq il-valur miżjud,
ADOTTAT DIN ID-DEĊIŻJONI:
Artikolu 1
L-Artikolu 2 tad-Deċiżjoni 2000/746/KE għandu jkun sostitwit b’dan li ġej:
“Artikolu 2
L-awtorizzazzjoni mogħtija taħt l-Artikolu 1 tiskadi fid-data tad-dħul fis-seħħ ta' direttiva li tirrazzjonalizza d-derogi skond l-Artikolu 27 tad-Direttiva 77/388/KEE li jilqgħu kontra l-evitar tat-taxxa fuq il-valur miżjud marbut ma' l-eżenzjoni tad-deheb għal investiment jew fil-31 ta’ Diċembru 2009, skond liema data tiġi l-ewwel.”
Artikolu 2
Din id-Deċiżjoni hija indirizzata lir-Repubblika Franċiża.
Magħmula fi Brussel, nhar is-7 ta' Diċembru 2004.